30-årige Jens Christian Brauner stopper i Mors-Thy Håndbold efter denne sæson.

Mors-Thy Håndbold og Jens Christian Kjær Brauner har indgået gensidig aftale om, at Brauner stopper i Mors-Thy Håndbold efter denne sæson. Aftalen løb oprindeligt til 30. juni 2018. Det skriver LimfjordUpdate.dk. – Mors-Thy Håndbold er en fantastisk klub at være en del af, og jeg har været rigtig glad for min tid her. Det har været sjovt at være med på højeste niveau, men jeg har ikke fået nok ud af det spillemæssigt, og nu skal jeg videre i mit håndboldliv, siger Jens Christian Brauner, der tidligere har spillet for blandt andre Bjerringbro FH og Viborg HK. Han blev hentet til Mors-Thy Håndbold i foråret 2016 efter at være blevet topscorer for sit daværende hold, Team Vesthimmerland. Men succesen fulgte altså ikke med til Mors-Thy Håndbold. Henrik Hedegaard fra bestyrelsen i Mors-Thy Håndbold siger om aftalen: – Brauner har haft svært ved at tilkæmpe sig spilletid på ligaholdet, og derfor har vi fundet frem til denne løsning – en gensidig aftale, som både vi og Brauner er tilfredse med. Mors-Thy Håndbold takker Brauner for hans indsats og ønsker ham held og lykke fremover.